amanoisuno/poetBack huggingface dataset:
長葺聖壽寺 齊唐 
建中天子寄彌綸，築隱商巖舊葉存。麟笑有文藏冊府，駟車流慶屬衡門。金繩寶構新空界，劍樹真游接古原。藐矣諸孫愧前躅，脫身仍謝北山猿。
十詠  其一 齊唐 
遠適廬陵郡，經旬泛楚天。江山晴繞枕，星斗夜隨船。
十詠  其二 齊唐 
遠適廬陵郡，重江去不窮。全家片帆底，三月怒濤中。
登狼山閣 齊唐 
海腹藏吳楚，天樞轉斗牛。夜分驚日浴，潮落見鯨遊。
烏江廟 齊唐 
天意降時雨，山川潛出雲。鋤秦將授漢，此力半因君。
南雄城樓 齊唐 
漢初開郡出南夷，萬壑千巖足嶮巇。天上斗牛應共域，人間江嶺自分岐。尉佗椎髻遺風俗，馬援飛鳶墮水時。
觀潮 齊唐  钱塘江
何意滔天苦作威，狂驅海若走馮夷。因看平地波翻起，知是滄浪鼎沸時。初似長平萬瓦震，忽如圓嶠六鼇移。直應待得澄如練，會有安流往濟時。
句  其一 齊唐 
戴水寒流對軒檻，桃源深徑入漁樵。
句  其二 齊唐 
楩柟非給燎，鱮魴必施罛。
句  其三 齊唐 
纖綸魚羅尾，鳴鏃雉摧班。
句  其四 齊唐 
新築隄成號杜塘，結茅深穩佔湖光。
句  其五 齊唐 
掃拂漁蓬出涇來。
句  其六 齊唐 
獨坐澗邊聽水落，卻來洞口看雲生。
句  其七 齊唐 
飛棟新成蘸碧軒，會稽山脚照湖邊。
句  其八 齊唐 
偃藩唯覺訟鈴虛。
句  其九 齊唐 
唯有梅花報春早，雪中傳信過江干。
句  其一○ 齊唐 
劍水清涼夢筆山，戟衣照日啟重關。
句  其一一 齊唐 
歲貴波然素，時珍蟹有箱。
句  其一二 齊唐 
身閑婚嫁畢，秋老蟹螯肥。
句  其一三 齊唐 
春波池上搘琴薦，秋月桐陰把蟹螯。
歌一首 段穀 
一間茅屋，尚自修治。信任風吹，連簷破碎。斗栱邪欹，看看倒也。牆壁作散土一堆，主人永不來歸。
九鯉湖 張式 
半生漂落江湖外，此日登樓花正開。丹竈依然沈澗水，珠簾空自掛瑤臺。昔年道士何時去，前度遊人今又來。點檢洞門題詠處，幾多墨迹篆蒼苔。
謝黄惣太博見示文集 范仲淹 
松桂有嘉色，不與衆芳期。金石有正聲，詎將羣響隨。君子著雅言，以道不以時。仰止江夏公，大醇無小疵。孜孜經緯心，落落教化辭。上有帝皇道，下有人臣規。邈與聖賢會，豈以富貴移。誰言荆棘滋，獨此生蘭芝。誰言鼃黽繁，獨此蟠龍龜。豈徒一時異，將爲千古奇。願此周召風，達我堯舜知。致之諷諫路，陞之誥命司。二雅正得失，五典陳雍熙。頌聲格九廟，王澤及四夷。自然天下文，不復迷宗師。
四民詩 士 范仲淹 
前王詔多士，咸以德爲先。道從仁義廣，名由忠孝全。美祿報爾功，好爵縻爾賢。黜陟金鑑下，昭昭媸與妍。此道日以疏，善惡何茫然。君子不斥怨，歸諸命與天。術者乘其隙，異端千萬惑。天道入指掌，神心出胸臆。聽幽不聽明，言命不言德。學者忽其本，仕者浮於職。節義爲空言，功名思苟得。天下無所勸，賞罰幾乎息。陰陽有變化，其神固不測。禍福有倚伏，循環亦無極。前聖不敢言，小人爾能臆。裨竈方激揚，孔子甘寂默。六經無光輝，反如日月蝕。大道豈復興，此弊何時抑。末路競馳騁，澆風揚羽翼。昔多松柏心，今皆桃李色。願言造物者，回此天地力。
四民詩 農 范仲淹 
聖人作耒耜，蒼蒼民乃粒。國俗儉且淳，人足而家給。九載襄陵禍，比户猶安輯。何人變清風，驕奢日相襲。制度非唐虞，賦斂由呼吸。傷哉田桑人，常悲大絃急。一夫耕幾壟，游墮如雲集。一蠶吐幾絲，羅綺如山入。太平不自存，凶荒亦何及。神農與后稷，有靈應爲泣。
四民詩 工 范仲淹 
先王教百工，作爲天下器。周旦意不朽，刊之考工記。嗟嗟遠聖人，制度日以紛。窈窕阿房宫，萬態横青雲。熒煌甲乙帳，一朝那肯焚。秦漢驕心起，陳隋益其侈。鼓舞天下風，滔滔弗能止。可甚佛老徒，不取慈儉書。竭我百家産，崇爾一室居。四海競如此，金碧照萬里。茅茨帝者榮，今爲庶人恥。宜哉老成言，欲攦般輸指。
商 范仲淹 
嘗聞商者云，轉貨賴斯民。遠近日中合，有無天下均。上以利吾國，下以藩吾身。周官有常籍，豈云逐末人。天意亦何事，狼虎生貪秦。經界變阡陌，吾商苦悲辛。四民無常籍，茫茫僞與真。游者竊吾利，墮者亂吾倫。淳源一以蕩，頽波浩無津。可堪貴與富，侈態日日新。萬里奉綺羅，九陌資埃塵。窮山無遺寶，竭海無遺珍。鬼神爲之勞，天地爲之貧。此弊已千載，千載猶因循。桑柘不成林，荆棘有餘春。吾商則何罪，君子恥爲鄰。上有堯舜主，下有周召臣。琴瑟願更張，使我歌良辰。何日用此言，皇天豈不仁。
寄題孫氏碧鮮亭 范仲淹 
天地何風流，復生王子猷。黄金買碧鮮，綠玉排清秋。非木亦非草，東君歲寒寶。耿耿金石性，雪霜不能老。清風及故人，徘徊過此君。泠泠鈞天音，千載猶得聞。應是聖賢魄，鍾爲此標格。高節見直清，靈心隱虛白。粉筠多體貌，錦籜見兒童。上交松桂枝，下結蘭蕙叢。秀氣藹晴嵐，翠光凝綠水。明月白露中，静如隱君子。不願湘靈泣，不求伶倫吹。鳯皇得未晚，蛟龍起何時。蕭蕭雲水間，良與主人宜。紅塵滿浮世，何當拂長袂。坐嘯此亭中，行歌此亭際。逍遙復逍遙，不知千萬歲。
贈張先生 范仲淹 
應是少微星，又云嚴君平。浩歌七十餘，未嘗識戈兵。康寧福已大，清静道自生。邈與神仙期，不犯寵辱驚。讀易夢周公，大得天地情。養志學浮丘，久鍊日月精。壽存金石性，嘯作鸞鳯聲。陰德不形言，一一在幽明。何當換金骨，五雲朝玉京。有客淳且狂，少小愛功名。非謂鐘鼎重，非謂簞瓢輕。素聞前哲道，欲向聖朝行。風塵三十六，未作萬人英。乃聞頭角者，五神長戰争。禍福有倚伏，富貴多虧盈。金門不乏雋，白雲宜退耕。人間有嵩華，棲之比蓬瀛。芝田春藹藹，玉澗晝錚錚。峰巒多秀色，杉桂一何清。月壑認瑤池，花巖列錦城。朱鉉冉冉奏，金醴遲遲傾。相勸綺季徒，頽玉信縱横。此樂不尋常，何苦事浮榮。願師先覺者，遠遠濯吾纓。
明月謠 范仲淹 
明月在天西，初如玉鈎微。一夕增一分，堂堂有餘輝。不掩五星耀，不礙浮雲飛。徘徊河漢間，秀色若可餐。清風起叢桂，白露生階蘭。高樓望君時，爲君拂金徽。奏以堯舜音，此音天與稀。明月或可聞，顧我亦依依。月有萬古光，人有萬古心。此心良可歌，憑月爲知音。
上漢謠 范仲淹 
真人累陰德，聞之三十天。一朝鸞鶴來，高舉爲神仙。冉冉去紅塵，飄飄凌紫煙。下有脩真者，望拜何拳拳。願君銀臺上，侍帝玉案前。當有人間問，請爲天下宣。自從混沌死，淳風日衰靡。百王道不同，萬物情多詭。堯舜累代仁，絃歌始能治。桀紂一旦非，宗廟自然毁。是非既循環，興亡亦繼軌。福至在朱門，禍來先赤子。嘗聞自天意，天意豈如此。何爲治亂間，多言歷數爾。願天賜吾君，如天千萬春。明與日月久，恩將雨露均。帝力何可見，物情自欣欣。人復不言天，天亦不傷人。天人兩相忘，逍遙何有鄉。吾當飲且歌，不知羲與黄。
清風謠 范仲淹 
清風何處來，先此高高臺。蘭叢國香起，桂枝天籟迥。飄飄度清漢，浮雲安在哉。萬古鬱結心，一旦爲君開。有客慰所思，臨風久徘徊。神若遊華胥，身疑立天台。極渇飲沆瀣，大暑執瓊瓌。曠如攜松丘，騰上煙霞遊。熙如揖莊老，語人逍遙道。朱絃鼓其薫，可以解吾民。滄浪比其清，可以濯吾纓。願此陽春時，勿使飄暴生。千靈無結愠，萬卉不摧榮。庶幾宋玉賦，聊廣楚王情。
書海陵滕從事文會堂 范仲淹 
東南滄海郡，幕府清風堂。詩書對周孔，琴瑟親羲黄。君子不獨樂，我朋來遠方。言蘭一相接，豈特十步香。德星一相聚，直有千載光。道味清可挹，文思高若翔。笙磬得同聲，精色皆激揚。栽培盡桃李，棲止皆鸞皇。琢玉作鎮圭，鑄金爲干將。猗哉滕子京，此意久而芳。
上都行送張伯玉 范仲淹 
上都有聖人，日月一以新。曄曄天下才，西走堯舜賓。百谷望東浸，萬星依北辰。直者爲之轅，曲者爲之輪。一材不復遺，况此席上珍。南山張公子，氣象清且淳。懷有綺繡文，朝無瓜瓞親。寸心如鐵石，不羞賤與貧。買臣起白社，賈誼富青春。寶此金轆轤，去去延平津。
鳴琴 范仲淹 
思古理鳴琴，聲聲動金玉。何以報昔人，傳此堯舜曲。
馴鷗詠 范仲淹 
萬物有常性，性無不貴生。風翔與駿奔，一一遠害情。鴥彼沙上鷗，皎皎霜雪明。月宿滄洲静，日浴滄浪清。何以狎溪人，溪人淡無營。循循自飲啄，往往相逢迎。徘徊兩無猜，何慕亦何驚。客有懷依依，雲水言將歸。逐爾羣鷗樂，羣鷗爾勿飛。此心未忘者，天機非殺機。
古鑑 范仲淹 
磨此千年鑑，朱顔清可覽。君看日月光，無求照人膽。
贈樊秀才 范仲淹 
五代雲雷屯，九野皆龍戰。聞國如棋枰，皇極何由建。太祖乘天飛，大發光華旦。樊公江表來，經綸速如電。微子入姬周，倉皇救塗炭。四海乃大同，萬里聞薫風。禮樂與征伐，出自明光宫。大勳未大賞，積慶宜無窮。李廣不封侯，繼世多英雄。公有承家子，所至神明理。復有起家孫，一見知千里。和氣十洲春，清流九江水。非有神筆夢，粲粲文何綺。天子青春朝，列鼎招英髦。明年桃李開，禹浪如霞高。之子可變化，咫尺登金鰲。始知祖德長，光輝傳佩刀。
贈棋者 范仲淹  泰山
何處逢神仙，傳此棋上旨。静持生殺權，密照安危理。接勝如雲舒，禦敵如山止。突圍秦師震，諸侯皆披靡。入險漢將危，奇兵翻背水。勢應不可隳，關河常表裏。南軒春日長，國手相得喜。泰山不礙目，疾雷不經耳。一子貴千金，一路重千里。精思入於神，變化胡能擬。成敗繫之人，吾當著棋史。
歲寒堂三題 歲寒堂 范仲淹 
我先本唐相，奕世天衢行。子孫四方志，有家在江城。雙松儼可愛，高堂因以名。雅知堂上居，宛得山中情。目有千年色，耳有千年聲。六月無炎光，長如玉壺清。于以聚詩書，教子脩誠明。于以列鐘鼓，邀賓樂昇平。綠煙亦何知，終日在簷楹。太陽無偏照，自然虚白生。不向揺落地，何憂歲峥嶸。勗哉肯構人，處之千萬榮。
歲寒堂三題 君子樹 范仲淹 
二松何年植，清風未嘗息。夭矯向庭户，雙龍思霹靂。豈無桃李姿，賤彼非正色。豈無蘭菊芳，貴此有清德。萬木怨揺落，獨如春山碧。乃知天地威，亦向歲寒惜。有聲若江湖，有心若金璧。雅爲君子材，對之每前席。或當應自然，化爲補天石。
歲寒堂三題 松風閣 范仲淹 
此閣宜登臨，上有松風吟。非絃亦非匏，自起簫韶音。明月萬里時，何必開綠琴。鳯皇下雲霓，鏘鏘嗚中林。淳如葛天歌，太古傳于今。潔如庖羲易，洗人平生心。安得嘉賓來，當之共披襟。陶景若在僊，千載一相尋。
贈都下隱者 范仲淹 
梅福隱市門，嚴平居卜肆。乃知神仙徒，非必煙霞地。異哉西山人，逍遙京洛塵。門多長者車，察脈如有神。軒皇萬餘載，此術了然在。精意洞五行，飛名落四海。結舍擬滄洲，東池接御溝。蘭芳披幽徑，琴樽在小舟。清夜泛月華，宛是江湖遊。他日上雲去，兹爲黄鶴樓。
和人遊嵩山十二題 公路澗 范仲淹 
嵩高發靈源，北望洛陽注。清流引河漢，白氣横雲霧。英雄惜此地，百萬曾相拒。近代無戰争，常人自來去。
和人遊嵩山十二題 拜馬澗 范仲淹 
傳聞王子仙，澗邊遺一驥。當時青雲路，雞犬亦可致。未必真龍媒，悠悠在平地。
和人遊嵩山十二題 二室道 范仲淹 
太室何森聳，少室欲飛動。相對起雲霞，恍如遊仙夢。何以寵此行，行歌降神頌。
和人遊嵩山十二題 自峻極中院步登太室中峰 范仲淹 
白雲隨人來，翩翩疾如馬。洪崖與浮丘，襟袂安足把。不來峻極遊，何能小天下。
和人遊嵩山十二題 玉女窗 范仲淹 
窈窕玉女窗，想像玉女粧。皎皎月爲鑑，飄飄霓作裳。莫學陽臺夢，無端惑楚王。
和人遊嵩山十二題 玉女搗衣石 范仲淹 
但見巖前砧，誰聞月下杵。金文與鐵色，璨璨知千古。試問搗衣仙，何如補天女。
和人遊嵩山十二題 天門 范仲淹 
天門絕境遊，熙然揖灝氣。下顧莽蒼間，雲雷走平地。天威不遠人，孰起欺天意。
和人遊嵩山十二題 天門泉 范仲淹 
天門有靈泉，埃塵未嘗至。日月自高照，雲霞亦輝庇。惟抱夷齊心，飲之可無愧。
和人遊嵩山十二題 天池 范仲淹 
岳頂見天池，神異安可度。勿謂無波濤，雲雷有時惡。乘此澄清間，吾纓可以濯。
和人遊嵩山十二題 三醉石 范仲淹 
巍巍八仙壇，上有三醉石。憐此高陽徒，如樂華胥域。憔悴澤邊人，獨醒良可惜。
和人遊嵩山十二題 峻極上寺 范仲淹 
徘徊峻極寺，清意滿烟霞。好風從天來，吹落桂樹花。高高人物外，猶屬梵王家。
和人遊嵩山十二題 中峰 范仲淹 
嵩高最高處，逸客偶登臨。迴看日月影，正得天地心。念此非常遊，千載一披襟。
聽真上人琴歌 范仲淹  洞庭湖
銀潢耿耿霜稜稜，西軒月色寒如冰。上人一叩朱絲繩，萬籟不起秋光凝。伏羲歸天忽千古，我聞遺音淚如雨。嗟嗟不及鄭衛兒，北里南鄰競歌舞。競歌舞，何時休，師襄堂上心悠悠。擊浮金，戞鳴玉，老龍秋啼蒼海底，幼猿暮嘯寒山曲。隴頭琴瑟咽流泉，洞庭蕭蕭落寒木。此聲感物何太靈，十二銜珠下仙鵠。爲予再奏南風詩，神人和暢舜無爲。爲余試彈廣陵散，鬼物悲哀晉方亂。乃知聖人情慮深，將治四海先治琴。興亡哀樂不我遁，坐中可見天下心。感公遺我正始音，何以報之千黄金。
和僧長吉湖居五題 湖山 范仲淹 
湖山滿清氣，賞心甲吳越。晴嵐起片雲，晚水連初月。漁父得意歸，歌詩等閑發。
和僧長吉湖居五題 水月 范仲淹 
千尋月脚寒，湖影浄於天。忽如嫦娥宫，俯仰見嬋娟。更約中秋夕，長津無寸烟。
和僧長吉湖居五題 筠亭 范仲淹 
爲愛碧鮮亭，入夏敂敂至。臺榭競生煙，獨有清凉意。高岡鳯不來，幽人此沉醉。
和僧長吉湖居五題 風笛 范仲淹 
風引湖邊笛，焉知非隱淪。一聲裂雲去，明月生精神。無爲落梅調，留寄隴頭人。
和僧長吉湖居五題 渚蓮 范仲淹 
武陵誰家子，波面雙雙渡。空積心中絲，未成機上素。似共織女期，秋宵苦霜露。
酬葉道卿學士見寄 范仲淹 
世傳學中祿，小子迺逢辰。一入諫諍司，鴻毛忽其身。可負萬乘主，甘爲三黜人。豈量堯舜心，如日照孤臣。薄責落善地，雅尚過朝倫。僅同龜在泥，敢冀蠖求伸。朱樓逼清江，下睨百丈鱗。羡此南魚樂，不忍持鈎綸。爲郡良優優，乏材止循循。恬愉弗擾外，何以慰遠民。拙可存吾樸，静可逸吾神。漸得疏懶味，下車將四旬。嘉興風雅來，觀對如天賓。感兹韶夏音，佐我臺上春。
和章岷從事鬭茶歌 范仲淹 
年年春自東南來，建溪先暖冰微開。溪邊奇茗冠天下，武夷仙人從古栽。新雷昨夜發何處，家家嬉笑穿雲去。露牙錯落一番榮，綴玉含珠散嘉樹。終朝採掇未盈襜，唯求精粹不敢貪。研膏焙乳有雅製，方中圭兮圓中蟾。北苑將期獻天子，林下雄豪先鬭美。鼎磨雲外首山銅，瓶攜江上中泠水。黄金碾畔綠塵飛，紫玉甌心雪濤起。鬭余味兮輕醍醐，鬭余香兮薄蘭芷。其間品第胡能欺，十目視而十手指。勝若登仙不可攀，輸同降將無窮恥。于嗟天産石上英，論功不愧階前蓂。衆人之濁我可清，千日之醉我可醒。屈原試與招魂魄，劉伶却得聞雷霆。盧仝敢不歌，陸羽須作經。森然萬象中，焉知無茶星。商山丈人休茹芝，首陽先生休采薇。長安酒價減千萬，成都藥市無光輝。不如仙山一啜好，泠然便欲乘風飛。君莫羡花間女郎只鬭草，贏得珠璣滿斗歸。
和葛閎寺丞接花歌 范仲淹 
江城有卒老且貧，憔悴抱關良苦辛。衆中忽聞語聲好，知是北來京洛人。我試問云何至是，欲語汍瀾墮雙淚。斯須收淚始能言，生自東都富貴地。家有城南錦繡園，少年止以花爲事。黄金用盡無他能，却作瓊林苑中吏。年年中使先春來，曉宣口勅脩花臺。奇芬異卉百餘品，求新換舊争栽培。猶恐君王厭顔色，羣芳只似尋常開。幸有神仙接花術，更向都城求絕匹。梁王苑裏索妍姿，石氏園中搜淑質。金刀玉尺裁量妙，香膏膩壤彌縫密。迴得東皇造化工，五色敷華異平日。一朝寵愛歸牡丹，千花相笑妖嬈難。竊藥嫦娥新換骨，嬋娟不似人間看。太平天子春遊好，金明柳色籠黄道。道南樓殿五雲高，鈞天捧上蓬萊島。四邊桃李不勝春，何况花王對玉宸。國色精明動韶景，天香旖旎飄芳塵。特奏霓裳羽衣曲，千官獻壽羅星辰。兌悅臨軒逾數刻，花吏此時方得色。白銀紅錦滿牙牀，拜賜仗前生羽翼。惟觀風景不憂身，一心歲歲供春職。中途得罪情多故，刻木在前何敢訴。竄來江外知幾年，骨肉無音鴈空度。北人情况異南人，蕭灑溪山苦無趣。子規啼處血爲花，黄梅熟時雨如霧。多愁多恨信傷人，今年不及去年身。目昏耳重精力減，復有鄉心難具陳。我聞此語聊悒悒，近曾侍從班中立。朝違日下暮天涯，不學爾曹向隅泣。人生榮辱如浮雲，悠悠天地胡能執。賈誼文才動漢家，當時不免來長沙。幽求功業開元盛，亦作流人過梅嶺。我無一事逮古人，謫官却得神仙境。自可優優樂名教，曾不恓恓弔形影。接花之技爾則奇，江鄉卑濕何能施。吾皇又詔還淳朴，組繡文章皆棄遺。上林將議賜民畋，似昔繁華徒爾爲。西都尚有名園處，我欲抽身希白傅。一日天恩放爾歸，相逐栽花洛陽去。
天平山白雲泉 范仲淹 
靈泉在天半，狂波不能侵。神蛟穴其中，渇虎不敢臨。隱照涵秋碧，泓然一勺深。游潤騰龍飛，散作三日霖。天造豈無意，神化安可尋。挹之如醍醐，盡得清涼心。聞之異絲竹，不含哀樂音。月好羣籟息，涓涓度前林。子晉罷雲笙，伯牙收玉琴。徘徊不擬去，復發滄浪吟。乃云堯湯歲，盈盈常若今。萬里江海源，千秋松桂陰。兹焉如有價，北斗量黄金。
留題常熟頂山僧居 范仲淹 
平湖數百里，隱然一山起。中有白龍泉，可洗人間耳。吾師仁智心，愛兹山水音。結茅三十年，不道日月深。笑我名未已，來問無端理。却指嶺邊雲，斯焉贈君子。
江上漁者 范仲淹 
江上往來人，但愛鱸魚美。君看一葉舟，出沒風波裏。
送蔡挺代父之蜀 范仲淹 
朔風豈不寒，蜀道豈不難。之子代親行，萬里心自安。劍閣雪猶明，錦江春未闌。到日必詩戰，重登李杜壇。
鄱陽酬泉州曹使君見寄 范仲淹 
吾生豈不幸，所稟多剛腸。身甘一枝巢，心苦千仞翔。志意苟天命，富貴非我望。立譚萬乘前，肝竭喉無漿。意君成大舜，千古聞羶香。寸懷如春風，思與天下芳。片玉棄且在，雙足何辭傷。王章死於漢，韓愈逐諸唐。獄中與嶺外，妻子不得將。義士撫卷起，眦血一霑裳。胡弗學掲厲，胡弗隨低昂。干時宴安人，滅然已不揚。匹夫虎敢鬬，女子熊能當。况彼二長者，烏肯巧如簧。我愛古人節，皎皎明如霜。今日貶江徼，多慚韓與王。罪大禍不稱，所損傷纖茫。盡室來官下，君恩大難忘。酒聖無隱量，詩豪有餘章。秋來魏公亭，金菊何煌煌。登高發秘思，聊以攄吾狂。卓有梅聖俞，作邑郡之旁。矯首賦靈烏，擬彼歌滄浪。因成答客戲，移以贈名郎。泉南曹使君，詩源萬里長。復我百餘言，疑登孔子堂。聞之金石音，繩繩自宫商。念此孤鳴鶴，聲應來遠方。相期養心氣，彌天浩無疆。鋪之被萬物，照之諧三光。此道果迂闊，陶陶吾醉鄉。
和謝希深學士見寄 范仲淹 
天地久開泰，過言防結括。誰憐多出處，自省有本末。心焉介如石，可裂不可奪。盡室得江行，君恩與全活。迴頭諫諍路，尚願無壅遏。豈獨世所非，千載成迂闊。
廬山瀑布 范仲淹  庐山
靈源何太高，北斗想可挹。凌日五光直，逗雲千仞急。白虹下澗飲，寒劍倚天立。闊電不得瞬，長雷無敢蟄。萬丈巖崖坼，一道林巒濕。險逼飛鳥墜，冷束山鬼泣。須當截海去，獨流不相入。
滕子京魏介之二同年相訪丹陽郡 范仲淹  长江
長江天下險，涉者利名驅。二公訪貧交，過之如坦途。風波豈不惡，忠信天所扶。相見乃大笑，命歌倒金壺。同年三百人，大半功名呼。沒者草自綠，存者顔無朱。功名若在天，何必心區區。莫競貴高路，休防讒疾夫。孔子作旅人，孟軻號迂儒。吾輩不飲酒，笑殺高陽徒。
送劉牧推官之兖州 范仲淹  泰山
相國鎮東魯，開閤多英豪。羡子賦從軍，壯思如波濤。當有非常遇，所得連六鼇。故人孫復之，卧雲生二毛。或作梁甫吟，秋風共呼號。翩翩草檄外，可與相遊遨。益以夫子心，萬物都一毫。此行名與節，須似泰山高。
和楊畋孤琴詠 范仲淹 
愛此千里器，如見古人面。欲彈換朱絲，明月當秋漢。我願宫商絃，相應聲無間。自然召南風，莫起孤琴歎。
絳州園池 范仲淹 
絳臺史君府，亭閣參園圃。一泉西北來，羣峰高下覩。池魚或躍金，水簾長布雨。怪柏鎖蛟虬，醜石鬭貙虎。羣花相倚笑，垂楊自由舞。静境合通仙，清陰不知暑。每與風月期，可無詩酒助。登臨問民俗，依舊陶唐古。
晉祠泉 范仲淹 
神哉叔虞廟，地勝出嘉泉。一源甚澄静，數步忽潺湲。此異孰可窮，觀者增恭虔。錦鱗無敢釣，長生同水仙。千家溉禾稻，滿目江鄉田。我來動所思，致主愧前賢。大道果能行，時雨宜不愆。皆如晉祠下，生民無旱年。
訪陜郊魏疏處士 范仲淹 
賢哉先處士，天書召不起。雲夫嗣孤風，復爲隱君子。有石礪其齒，有泉洗其耳。下瞰紅塵路，榮利無窮已。孜孜朝市人，同在風波裏。大爲高士笑，誓不拾青紫。我亦寵辱流，所幸無愠喜。進者道之行，退者道之止。矧今領方面，豈稱長城倚。來訪卧雲人，而請益諸已。得無長者言，佩之玉非美。
中元夜百花洲作 范仲淹 
南陽太守清狂發，未到中秋先賞月。百花洲裏夜忘歸，綠梧無聲露光滑。天學碧海吐明珠，寒輝射空星斗疏。西樓下看人間世，瑩然都在青玉壺。從來酷暑不可避，今夕涼生豈天意。一笛吹銷萬里雲，主人高歌客大醉。客醉起舞逐我歌，弗舞弗歌如老何。
覽秀亭詩 范仲淹 
南陽有絕勝，城下百花洲。謝公創危亭，屹在高城頭。盡覽洲中秀，歷歷銷人憂。作詩刻金石，意垂千載休。我來亭蚤壞，何以待英遊。試觀荆棘繁，欲步瓦礫稠。嗟嗟命良工，美材肆爾求。曰基復日搆，落成會中秋。開樽揖明月，席上皆應劉。敏速迭唱和，醺酣爭獻酬。老子素不淺，預兹年少儔。九日重登臨，涼空氛氣收。風來鴈聲度，雲去山色留。西郊有潭菊，滿以金船浮。雅爲君子壽，外物真悠悠。過則與春期，春時良更優。焰焰衆卉明，衮衮新泉流。簫鼓動地喧，羅綺傾城遊。五馬不行樂，州人爲之羞。亭焉詎可廢，願此多賢侯。
祠風師酬提刑趙學士見貽 范仲淹 
先王制禮經，祠爲國大事。孟春祭風師，刺史敢有二。齋戒升于壇，拜手首至地。所祈動以時，生物得咸遂。勿鼓江海濤，害我舟檝利。昊天六七月，會有雷雨至。慎無吹散去，坐使百穀悴。高秋三五夕，明月生天際。乃可驅雲烟，以喜萬人意。願君入薫絃，上副吾皇志。阜財復解愠，即爲天下賜。八使重古禮，作詩歌祭義。誠欲通神明，非徒奬州吏。賢哉推此心，良以警有位。
依韻和安陸孫司諫見寄 范仲淹 
穰下故都今善藩，沃衍千里多豐年。孫公頃以清浄化，我來代之慚二天。人物高傳卧龍里，神仙近接弄珠川。漢光舊烈山河在，徘徊弔古良依然。二十八將固不朽，風雲一代皆忠賢。我亦明時得君者，出處十載功不前。尚得州麾養衰疾，優游豈減居林泉。因逢故人作宴喜，琴樽風月夕不眠。之翰詩來若金石，重於我輩何其偏。相其直道了無悔，寧争蠖屈與鵬騫。
送鄖鄉尉黄通 范仲淹 
少年好逸驥，老者重安車。争先尚逐逐，致遠貴徐徐。勿言一尉卑，千户繫慘舒。外矜固不足，內樂則有餘。子游與季路，作邑寧欷歔。五斗對萬鍾，所問道何如。
依韻和襄陽王源叔龍圖見寄 范仲淹 
高車赴南峴，敝郊主東道。風采喜一見，布素情相好。屈指四十秋，于今歲寒保。我起爲君壽，善頌復善禱。願盡杯中物，薄言理可到。君子貴有終，功名非必早。朝端卿大夫，所尚賢而老。世慮久乃周，聖門深已造。與君誓許國，無忝於祖考。潔如鳯食竹，樂若魚在藻。安得長相親，時時一絕倒。不忘平生期，明月滿懷抱。
依韻答賈黯監丞賀雪 范仲淹 
今之刺史古諸侯，孰敢不分天子憂。自秋徂冬渇雨雪，旬奏空文慚轉郵。得非郡國政未洽，刺史閉閤當自尤。上賴天子仁且聖，神龍奔走不俟求。同雲千里結雪意，一夕密下誠如羞。曉來賞心江海上，東望不見三神丘。渾祛厲氣發和氣，明年黍稷須盈疇。烟郊空闊獵者健，酒市暖熱沽人稠。光精璨璨奪劍戟，清寒拂拂生衣裘。鈴齋賀客有喜色，飲酣歌作擊前籌。常願帝力及南畝，盡使風俗如東鄒。誰言吾子青春者，意在生民先發謳。
依韻答提刑張太博嘗新醖 范仲淹 
南陽本佳處，偶得作守臣。地與汝墳近，古來風化純。當官一無術，易易復循循。長使下情達，窮民奚不伸。此外更何事，優游欵嘉賓。時得一笑會，恨無千日醇。客有多聞者，密法爲我陳。自言此靈物，盡心妙始臻。非徒水泉潔，大要麴糵均。暄涼體四時，日月周數旬。其氣芳以烈，厥味和而辛。涓涓滴小槽，清光能照人。固可奉宗廟，宜能格天神。我姑酌金罍，駐此席上珍。况有百花洲，水木長時新。煙姿藏碧塢，柳杪見朱闉。兩兩鳬鴈侣，依依江海瀕。晚光倒晚影，一川無一塵。悠悠乘畫舸，坦坦解朝紳。綠陰承作蓋，芳草就爲茵。引此杯中物，獻酬交錯頻。禮俗重三爵，今乃不記巡。大言出物表，本性還天真。或落孟嘉帽，或抛陶令巾。吾非葛天氏，誰爲劉伯倫。大使達觀者，與予日相親。作詩美嘉會，調高繼無因。但願天下樂，一若樽前身。長戴堯舜主，盡作羲黄民。耕田與鑿井，熙熙千萬春。
寄題峴山羊公祠堂 范仲淹 
休哉羊叔子，輔晉功勳大。化行江漢間，恩被疆埸外。中國倚而安，治爲天下最。開府多英僚，置酒每高會。徘徊臨峴首，興言何慷慨。此山自古有，游者千萬輩。堙滅皆無聞，空悲歲月邁。公乎仁澤深，風采獨不昧。于今墮淚碑，觀之益欽戴。卓有王源叔，文學偉當代。借麾來襄陽，高懷極恬退。山姿列雲端，江響拂天籟。行樂何逍遙，覽古忽感概。不見叔子祠，蕪沒民疇內。千金贖故基，廟貌重營繪。襄人復其祀，水旱有攸賴。太守一興善，比戶皆歡快。源叔政可歌，又留千載愛。
送河東提刑張太博 范仲淹 
憶守姑蘇日，見君已驚人。翩翩幕中畫，落落席上珍。强記及敏力，一一精如神。洎余領西帥，密與羌夏鄰。君來貳邊郡，表裏還相親。有如得四支，周旋衞其身。予始按萬渠，兵行百物陳。而君主其事，進退皆有倫。羌酋八九百，醉歌喜齗齗。傳告以號令，再拜罔不馴。作城大順川，扼胡來路津。漢軍始屯集，虜騎俄紛綸。諸將稍畏怯，偶語辭艱辛。君躍疋馬去，入險將死濱。持檛畫禍福，虎校靡不遵。呼兵就畚鍤，悦使咸忻忻。晝夜戰且役，城成未踰旬。虜乃急攻我，萬衆生煙塵。蒼惶被矢石，遁走無逡巡。君馳奏闕下，感慨動中宸。是秋懷敏敗，虜勢侵涇原。天地正愁慘，關輔將迸奔。腹心苟不守，皮膚安得存。予召蕃漢兵，趨邠當北門。諸將切切議，謂宜守塞垣。惟君力贊我，咸鎬爲本根。全師遂鼓進，連城息驚喧。果釋天子憂，奬詔垂明恩。予貳機衡重，君掌食貨繁。豈敢懈夙夜，未嘗攄笑言。今叨領南陽，會君乘使軒。攜手百花洲，無時不開樽。語論極今古，情契及子孫。氣同若蘭芝，聲應如篪塤。浩歌忘物我，劇飲無涼暄。自問平生心，此樂曾幾番。一旦改使節，怱怱指并汾。惜别固不忍，贈行當有云。從來宿兵地，北與胡漢分。長河出紫塞，太行入青雲。天然作雄屏，覽者懷忠勳。行府在平陽，山川秀氤氳。堯民擊壤歌，千古猶得聞。君有經濟心，潤以金石文。攬轡問風俗，坐堂精典墳。此道日益大，行行思致君。
依韻和提刑太博嘉雪 范仲淹 
南陽風俗常苦耕，太守憂民敢不誠。今秋與冬數月旱，二麥無望愁編氓。龍遁雲藏不肯起，荒祠巫鼓徒轟轟。昨宵天意驟回復，繁陰一布飄寒英。裁成片片盡六出，化工造物何其精。散亂狂飛若倚勢，徘徊緩舞如含情。千門競掃明月色，萬木都拆寒梅英。天上風流忽爾在，人間險阻無不平。因松偶作琴瑟調，過竹徐聞環珮聲。江天鳴鴈畏相失，龍庭奔馬豪如驚。丞相沙隄初踏練，將軍紫髯渾綴瓔。巖前饑殺嘯風虎，海上凍死吞舟鯨。我有高樓擘雲上，雙瞳一開千里明。羣閻逐去疫癘遠，長逵壓下塵埃清。當知有年可坐致，東臯父老休營營。因招大使賞天瑞，醉把羲黄向上評。窮通得喪了無事，莊老器宇何難并。君起作歌我作和，天地和氣須充盈。當年此樂不可得，與雪對舞攄平生。共君學取雪好處，平施萬物如權衡。
閲古堂詩 范仲淹 
中山天下重，韓公兹鎮臨。堂上繢昔賢，閲古以儆今。牧師六十人，冠劍竦若林。既瞻古人像，必求古人心。彼或所存遠，我將所得深。仁與智可尚，忠與義可欽。吾愛古賢守，馨德神祗歆。典法曾弗泥，勸沮良自斟。躋民在春臺，熙熙樂不淫。耕夫與樵子，飽暖相謳吟。王道自此始，然後張薫琴。吾愛古名將，毅若武庫森。其重如山安，其静如淵沉。有令凛如霜，有謀密如陰。敵城一朝拔，戎首萬里擒。虎豹卷韜畧，鯨鯢投釡鬵。皇威徹西海，天馬來駸駸。留侯武侯者，將相俱能任。決勝神所啟，受託天所諶。披開日月光，振起雷霆音。九關支一柱，萬宇覆重衾。前人何赫赫，後人豈愔愔。所以作此堂，公意同堅金。僕思寶元初，叛羌弄千鐔。王師生太平，苦戰誠未禁。赤子餵犬彘，塞翁淚涔涔。中原固爲辱，天子動宸襟。乃命公與僕，聨使禦外侵。歷歷革前弊，拳拳掃妖祲。二十四萬兵，撫之若青衿。惟以人占天，不問昴與參。相彼形勝地，指掌而蹄涔。復我横山疆，限爾長河潯。此得喉可扼，彼宜肉就椹。上前同定策，奸謀俄獻琛。梟巢不忍覆，異日生凶禽。僕已白髪翁，量力欲投簪。公方青春期，抱道當作霖。四夷氣須奪，百代病可鍼。河湟議始行，漢唐功必尋。復令千載下，景仰如高岑。因賦閲古篇，爲公廊廟箴。
送謝景初廷評宰餘姚 范仲淹 
世德踐甲科，青紫信可拾。故鄉特榮輝，高門復樹立。餘姚二山下，東南最名邑。煙水萬人家，熙熙自翔集。又得賢大夫，坐堂恩信敷。春風爲君來，綠波滿平湖。乘興訪隱淪，今逢賀老無。文藻凌雲處，定喜江山助。未能同仙舟，離樽少留駐。行行道不孤，明月相隨去。
睢陽學舍書懷 范仲淹 
白雲無賴帝鄉遙，漢苑誰人奏洞簫。多難未應歌鳯鳥，薄才猶可賦鷦鷯。瓢思顔子心還樂，琴遇鍾君恨即銷。但使斯文天未喪，澗松何必怨山苗。
詠史五首 陶唐氏 范仲淹 
純衣黄冕曆星辰，白馬彤車一百春。莫道茅茨無復見，古今時有致堯人。
詠史五首 有虞氏 范仲淹 
成都成邑即天開，終踐堯基詠起哉。但得四門元凱至，九韶何必鳯皇來。
詠史五首 夏后氏 范仲淹 
景命還將伯益傳，九川功大若爲遷。謳歌終在吾君子，豈是當時不讓賢。
詠史五首 商人 范仲淹 
履癸昆吾禍莫移，應天重造帝王基。子孫何事爲炮烙，不念嘻吁祝網時。
詠史五首 周人 范仲淹 
斧鉞爲藩忍內侵，商人塗炭奈何深。不煩魚火明天意，自有諸侯八百心。
次韻和劉夔判官對雪 范仲淹 
蔌蔌樓臺外，新輝溢四遐。雲中凋玉葉，星際落榆花。嶽色參差露，松聲彷彿加。風流裁賦苑，清苦讀書家。霜女慚輕格，蟾娥讓素華。孤鴻迷鳥道，萬馬憶龍沙。浄拂王恭氅，香滋陸羽茶。載歌勞郢謝，一奏待鍾牙。幾處和梅賞，何人爲鬢嗟。含毫看不足，詩社好生涯。
河朔吟 范仲淹 
太平燕趙許閑遊，三十從知壯士羞。敢話詩書爲上將，猶憐仁義對諸侯。子房帷幄方無事，李牧耕桑合有秋。民得袴襦兵得帥，禦戎何必問嚴尤。
和黄惣太博上知郡杜少卿 范仲淹 
萬石君賢再出麾，猶龍川上五歌時。九重執憲清規在，十鎮分憂白髪知。環禁申威星拱極，鈴齋舒嘯月侵帷。金臺下客思何報，願上中和樂職詩。
過太清宫 范仲淹 
醜石危松半綠蘿，函關真相玉嵯峨。誰言仙道求難至，自愧陰功積未多。渺渺雲霞開絳節，雝雝鸞鳯答空歌。幾時身退瓊壇畔，榮利匆匆奈老何。
寄餘杭全安石段少連二從事 范仲淹 
分攜俱是佐高牙，兩地光塵自等差。榮事日趨丞相府，道情時過老君家。雙鴻得侣知風便，一鶴思鳴對露華。早晚相將雲漢外，重爲龍友免天涯。
送江南運使張傳度支 范仲淹 
刑措東南始詔迴，重分邦計命欽哉。于公已積充閭慶，蕭相還施富國才。十郡甘棠歌未歇，一方流馬路初開。啓心知有嘉謨在，足亂雲霓憶帝臺。
堯廟 范仲淹 
千古如天日，巍巍與善功。禹終平洚水，舜亦致薫風。江海生靈外，乾坤揖讓中。鄉人不知此，簫鼓謝年豐。
西溪見牡丹 范仲淹 
陽和不擇地，海角亦逢春。憶得上林色，相看如故人。
寄秦州幕明化基寺丞 范仲淹 
同時辟命新，中道改絲綸。滄海人歸楚，清風子在秦。共居卿月下，獨得將星鄰。聳動軍前檄，峥嶸席上珍。烽煙邊信息，金鼓武精神。獵度天山雪，歌逢隴樹春。燕臺無限好，西向自霑巾。
鵰鶚在秋天 范仲淹 
秋漢寥寥迥，雄心肯木棲。人間正揺落，天外絕攀躋。月兔精應喪，陽烏影欲齊。長河匹練小，太華一拳低。下眄羣毛遁，横過百鳥睽。乘風俊未巳，空闊玉關西。
觀獵 范仲淹 
鷹犬一何驕，霜明遠近郊。鸞皇不觸網，狐兔自充庖。熠熠流鳴鏑，紛紛過綠髾。雄飛侵漢下，殺氣與雲交。翦棘争探穴，摧林競覆巢。惟開三面者，盛德播絃匏。
鸚鵡 范仲淹 
堂上每云云，金籠久受恩。思山誠有意，對主忍無言。性比孤鸞潔，聲殊百舌繁。雲林如一去，應喜謝朱門。
歸鴈 范仲淹 
稻粱留不得，一一起江天。带雪南離楚，和春北入燕。依依前伴侣，歷歷舊山川。木葉程猶遠，梅花信可傳。子規啼到曉，鸚鵡鎖經年。應羡冥冥者，東風羽翼全。
青郊 范仲淹 
青郊鳴錦雉，綠水漾金鱗。願得郢中客，共歌臺上春。
射陽湖 范仲淹 
渺渺指平湖，煙波極望初。縱横皆釣者，何處得嘉魚。
舟中 范仲淹 
珠彩耀前川，歸來一扣舷。微風不起浪，明月自隨船。
寄歐静秀才 范仲淹 
君歸一水遙，魂斷木蘭橈。賴有南軒竹，清風慰寂寥。
和韓布殿丞三首 泛湖中 范仲淹 
平湖萬頃碧，謝客一開顔。待得臨清夜，徘徊載月還。
和韓布殿丞三首 琴酒 范仲淹 
絃上萬古意，樽中千日醇。清心向流水，醉貌發陽春。
和韓布殿丞三首 漁父 范仲淹 
月色滿滄波，吾生樂事多。何人獨醒者，試聽濯纓歌。
送識上人遊金山寺 范仲淹 
空半簇樓臺，紅塵安在哉。山分江色破，潮带海聲來。煙景諸鄰斷，天光四望開。疑師得仙去，白日上蓬萊。
野色 范仲淹 
非煙亦非霧，羃羃映樓臺。白鳥忽點破，夕陽還照開。肯隨芳草歇，疑逐遠帆來。誰謂山公意，登高醉始迴。
雜詠四首  其一 范仲淹 
梓人一笑白雲鄉，杞桂森森遇豫章。聞道周公繩墨在，天庭誰此遇明堂。
雜詠四首  其二 范仲淹 
有客藍田得意歸，溪光冉冉白虹蜺。玉人豈忍言環珮，留取天王尺二圭。
雜詠四首  其三 范仲淹 
鏗鏗千古嶧山桐，金石聲來造化中。誰道元和無復致，爲君堂上起薫風。
雜詠四首  其四 范仲淹 
嶺上英英向日開，帝鄉情態自徘徊。如何一施陽春雨，依舊無心歸去來。
書事呈韓布殿丞 范仲淹 
南宫曾薦牧之文，失足徒勞忽十春。天上雲龍期際會，山中猿鶴愧因循。無功豈不孤黄石，有道何堪憶紫蓴。少壯由來須努力，篆銘鐘鼎古何人。
西溪書事 范仲淹 
卑棲曾未託椅梧，敢議雄心萬里途。蒙叟自當齊黒白，子牟何必怨江湖。秋天響亮頻聞鶴，夜海朣朧每見珠。一醉一吟疏嬾甚，溪人能信解嘲無。
得李四宗易書 范仲淹 
秋風海上憶神交，江外書來慰寂寥。松柏舊心當化石，塤篪新韻似聞韶。須期管鮑垂千古，不學張陳負一朝。三復荆州無限意，王孫芳草路遙遙。
歐伯起相訪 范仲淹 
海涯牢落若爲懷，惟子相過未忍迴。勁草不隨風偃去，孤桐何意鳯飛來。罇藏金醴遲遲進，匣鎖雲和特特開。萬古功名有天命，浩然攜手上春臺。
寄贈林逋處士 范仲淹 
唐虞重逸人，束帛降何頻。風俗因君厚，文章至老淳。玉田耕小隱，金闕夢高真。罷釣輪生蠧，慵冠鑑積塵。餌蓮攀鶴頂，歌雪扣琴身。墨妙青囊秘，丹靈綠髪新。嶺霞明四望，巖笋入諸鄰。幾姓簪裾盛，諸生禮樂循。朝廷唯薦鶚，鄉黨不傷麟。弔古夫差國，懷賢伍相津。劇談來劍俠，騰嘯駭山神。有客瞻冥翼，無端預薦紳。未能忘帝力，猶待補天均。早晚功名外，孤雲可得親。
酬滕子京同年 范仲淹 
謝家風雅若爲酬，散吏方耽海上游。疏嬾幾忘傳筆夢，寂寥仍有負薪憂。欲歌蘭雪歸真隱，敢向簪軒競急流。如共茂先瞻氣象，莫言神物在南州。
贈餘杭唐異處士 范仲淹 
名動公卿四十秋，相逢仍作旅人遊。青山欲買難開口，白髪思歸易滿頭。厭入市廛如海燕，可堪雲水屬江鷗。故鄉知己方都督，千樹春濃種橘休。
和沈書記同訪林處士 范仲淹 
山中宰相下巖扃，静接遊人笑傲行。碧嶂淺深驕晚翠，白雲舒卷看春晴。煙潭共愛魚方樂，樵爨誰欺鴈不鳴。莫道隱君同德少，樽前長揖聖賢清。
諸暨道中作 范仲淹 
林下提壺招客醉，溪邊杜宇勸人歸。可憐白酒青山在，不醉不歸多少非。
題翠峰院 范仲淹 
翠峰高與白雲閑，吾祖曾居水石間。千載家風應未墜，子孫還解愛青山。
與人約訪林處士阻雨因寄 范仲淹 
閑約諸公扣隱扃，江天風雨忽飄零。方憐春滿王孫草，可忍雲遮處士星。蕙帳未容登末席，蘭舟無賴寄前汀。湖山早晚逢晴霽，重待尋仙入翠屏。
寄西湖林處士 范仲淹  西湖
蕭索遶家雲，清歌獨隱淪。巢由不願仕，堯舜豈遺人。一水無涯静，羣峰滿眼春。何當伴閑逸，嘗酒過諸鄰。
越上聞子規 范仲淹 
夜入翠煙啼，晝尋芳樹飛。春山無限好，猶道不如歸。
送李紘殿院赴闕  其一 范仲淹 
寂寥門巷每相過，親近賢人所得多。今日九重天上去，濉陽孤客奈愁何。
送李紘殿院赴闕  其二 范仲淹 
霜露丘園不忍違，三年月日速如飛。金門乍入應垂淚，因挂朝衣憶彩衣。
送邢昂處士南遊 范仲淹 
落落崆峒一大儒，四方心逸憶江湖。東南賴有林君復，萬里清風去不孤。
送丁司理赴明州 范仲淹 
仙家枝葉令威孫，南去司刑庇越民。金闕道書微旨在，獄多陰德是真人。
送鄞江竇尉 范仲淹 
片帆飛去若輕鴻，一霎春潮過浙東。王謝江山久蕭索，子真今爲起清風。
送常熟錢尉 范仲淹 
姑蘇臺下水如藍，天賜仙鄉奉旨甘。梅淡柳黄春不淺，王孫歸思滿江南。
試筆 范仲淹 
偶緣疏拙得天真，豈問前途屈與伸。車馬縱能欺倦客，江山猶可助騷人。懶如叔夜書盈几，狂似淵明酒滿巾。况有南窗姬易在，此心那更起纖塵。
送真元二上人歸吳中 范仲淹 
歸心不可奪，千里故園春。及見市朝事，却思江海人。煙波方得伴，松月定爲鄰。願結虎溪社，休休老此身。
寄題許州錢相公信美亭 范仲淹 
華搆高軒敞，名湖一面分。星辰居上相，鼓吹燕中軍。山色來嵩室，風光徹汝墳。杉篁涵晚翠，蘭茝薦時薫。坐嘯頻乘月，歸懷幾望雲。迥臨黄霸俗，遠味仲宣文。萬户方開國，三階復致君。斯亭比棠樹，千載頌清芬。
送何白節推宰晉原二首  其一 范仲淹 
盛府兼名邑，榮歸指故林。多年望鄉淚，萬里倚門心。江館春寒薄，山程晚翠深。板輿迎侍日，桃李正芳陰。
送何白節推宰晉原二首  其二 范仲淹 
此行深惜别，所喜是寧親。祖帳千門曉，鄉關錦國春。鳥歌疑勸酒，山態似迎人。我絕南陔望，因兄淚滿巾。
送刁紡户掾太常下第 范仲淹 
精鑒本非深，英僚暫此沉。火炎方試玉，沙密偶遺金。豈累青雲器，猶孤白雪音。敢希蘇季子，潛有激儀心。
憶杭州西湖 范仲淹  西湖
長憶西湖勝鑑湖，春波千頃綠如鋪。吾皇不讓明皇美，可賜疏狂賀老無。
寄林處士 范仲淹 
片心高與月徘徊，豈爲千鍾下釣臺。猶笑白雲多事在，等閑爲雨出山來。
依韻酬毋湜推官 范仲淹 
聖門非入室，文陣敢争盟。不意棲雲閣，何才隷月卿。珍羣憐未至，霄鶚引脩程。直舍有仙味，祕庭無俗聲。午陰宫樹綠，宵刻禁鐘清。奉制歌三秀，稱觴聽六英。恩輝孤易感，交結淡難成。新髪鑑中改，舊山天際横。纓思漁父濯，春伴隼旟行。桃浪觀秦塞，薫風省舜城。幾多興廢跡，重疊古今情。進退思先覺，蹉跎畏後生。見詒如美衮，欲報乏英瓊。浄揖澄江練，高窺擢露莖。復驚聞正始，終仰輔登閎。好勵圖南志，翺翔覽四瀛。
送石曼卿 范仲淹 
河光嶽色過秦關，英氣飄飄酒滿顔。賈誼書成動西漢，謝安人笑起東山。亨途去覺雲天近，舊隱回思水石閑。此道聖朝如不墜，疏封宜在立譚間。
送何涉秀才 范仲淹 
蜀道歸來萬里身，上堂嘉慶動諸鄰。賢良詔下先生起，休向成都問卜人。
八月十四夜月 范仲淹 
光華豈不盛，賞宴尚遲遲。天意將圓夜，人心待滿時。已知千里共，猶訝一分虧。來夕如澄霽，清風不負期。
送吳安道學士知崇州 范仲淹 
一麾輕去奉蘭羞，共惜清賢豈易求。筮易暗驚鳴鶴遠，賦詩深望白駒留。古來經緯心皆曉，閑處光陰髪半秋。長孺之才同吏隱，相寛頻上海邊樓。
謫守睦州作 范仲淹 
重父必重母，正邦必正家。一心回主意，十口向天涯。銅虎恩猶厚，鱸魚味復佳。聖明何以報，沒齒願無邪。
赴桐廬郡淮上遇風三首  其一 范仲淹 
聖宋非强楚，清淮異汨羅。平生仗忠信，盡室任風波。舟楫顛危甚，蛟黿出沒多。斜陽幸無事，沽酒聽漁歌。
赴桐廬郡淮上遇風三首  其二 范仲淹 
妻子休相咎，勞生險自多。商人豈有罪，同我在風波。
赴桐廬郡淮上遇風三首  其三 范仲淹 
一棹危於葉，傍觀亦損神。他時在平地，無忽險中人。
送韓瀆殿院出守岳陽 范仲淹  洞庭湖 岳阳楼
仕宦自飄然，君恩豈欲偏。纔歸劍門道，忽上洞庭船。墜絮傷春目，舂濤廢夜眠。岳陽樓上月，清賞浩無邊。
出守桐廬道中十絕  其一 范仲淹 
隴上带經人，金門齒諫臣。雷霆日有犯，始可報君親。
出守桐廬道中十絕  其二 范仲淹  泰山
君恩泰山重，爾命鴻毛輕。一意懼千古，敢懷妻子榮。
出守桐廬道中十絕  其三 范仲淹 
妻子屢牽衣，出門投禍機。寧知白日照，猶得虎符歸。
出守桐廬道中十絕  其四 范仲淹 
分符江外去，人笑似騷人。不道鱸魚美，還堪養病身。
出守桐廬道中十絕  其五 范仲淹 
有病甘長廢，無機苦直言。江山藏拙好，何敢望天閽。
出守桐廬道中十絕  其六 范仲淹 
天閽變化地，所好必真龍。軻意正迂闊，悠然輕萬鍾。
出守桐廬道中十絕  其七 范仲淹 
萬鍾誰不慕，意氣滿堂金。必若枉此道，傷哉非素心。
出守桐廬道中十絕  其八 范仲淹 
素心愛雲水，此日東南行。笑解塵纓處，滄浪無限清。
出守桐廬道中十絕  其九 范仲淹 
滄浪清可愛，白鳥鑑中飛。不信有京洛，風塵化客衣。
出守桐廬道中十絕  其一○ 范仲淹 
風塵日已遠，郡枕子陵溪。始見神龜樂，優優尾在泥。
蕭灑桐廬郡十絕  其一 范仲淹 
蕭灑桐廬郡，烏龍山靄中。使君無一事，心共白雲空。
蕭灑桐廬郡十絕  其二 范仲淹 
蕭灑桐廬郡，開軒即解顔。勞生一何幸，日日面青山。
蕭灑桐廬郡十絕  其三 范仲淹 
蕭灑桐廬郡，全家長道情。不聞歌舞事，遶舍石泉聲。
蕭灑桐廬郡十絕  其四 范仲淹 
蕭灑桐廬郡，公餘午睡濃。人生安樂處，誰復問千鍾。
蕭灑桐廬郡十絕  其五 范仲淹 
蕭灑桐廬郡，家家竹隱泉。令人思杜牧，無處不潺湲。
蕭灑桐廬郡十絕  其六 范仲淹 
蕭灑桐廬郡，春山半是茶。新雷還好事，驚起雨前芽。
蕭灑桐廬郡十絕  其七 范仲淹 
蕭灑桐廬郡，千家起畫樓。相呼採蓮去，笑上木蘭舟。
蕭灑桐廬郡十絕  其八 范仲淹 
蕭灑桐廬郡，清潭百丈餘。釣翁應有道，所得是嘉魚。
蕭灑桐廬郡十絕  其九 范仲淹 
蕭灑桐廬郡，身閑性亦靈。降真香一炷，欲老悟黄庭。
蕭灑桐廬郡十絕  其一○ 范仲淹 
蕭灑桐廬郡，嚴陵舊釣臺。江山如不勝，光武肯教來。
新定感興五首  其一 范仲淹 
數仞黄堂上，題名僅百賢。孤高宋開府，千載可拳拳。
新定感興五首  其二 范仲淹 
山水真名郡，恩多補諫官。中間好田錫，風月亦盤桓。
新定感興五首  其三 范仲淹 
風物皆堪喜，民靈獨可哀。稀逢賢太守，多是謫官來。
新定感興五首  其四 范仲淹  洞庭湖
去國三千里，風波豈不賒。迴思洞庭險，無限勝長沙。
新定感興五首  其五 范仲淹 
江上多嘉客，清歌進白醪。靈均良可笑，終日著離騷。
遊烏龍山寺 范仲淹 
高嵐指天近，遠溜出山遲。萬事不到處，白雲無盡時。異花啼鳥樂，靈草隱人知。信是棲真地，林僧半雪眉。
江干閑望 范仲淹 
江干日清曠，寓目一搘笻。落葉信流水，歸雲識舊峰。蘭蓀誰共采，鳬鴈自相從。莫愛蘋風起，波來千萬重。
和章岷推官同登承天寺竹閣 范仲淹 
僧閣倚寒竹，幽襟聊一開。清風曾未足，明月可重來。晚意煙垂草，秋姿露滴苔。佳賓何以佇，雲瑟與霞杯。
齋中偶書 范仲淹 
狂愚多苦口，幽遠獨甘心。言路有餘責，權門無去音。忘憂曾扣易，思古即援琴。此意誰相和，寥寥鶴在陰。
留題江秀才舊居 范仲淹 
結舍近滄洲，江山不外求。我來明月夜，更得主人留。
依韻酬周騤太博同年 范仲淹 
孰敢先懷富貴圖，良時須惜幾嗟吁。衆心可致巍巍主，上意思平兩兩符。不稱內朝裨耳目，多慚外補救皮膚。子陵灘畔觀漁釣，無限殘陽媚綠蒲。
依韻答胡侍郎見寄 范仲淹 
千年風采逢明主，一寸襟靈慕昔賢。待看朝廷興禮讓，天衢何敢鬬先鞭。
桐廬郡齋書事 范仲淹 
千峰秀處白雲驕，吏隱雲邊豈待招。數仞堂高誰富貴，一枝巢隱自逍遙。杯中好物閑宜進，林下幽人静可邀。莫道官清無歲計，滿山芝朮長靈苖。
留題方干處士舊居 范仲淹 
風雅先生舊隱存，子陵臺下白雲村。唐朝三百年冠蓋，誰聚詩書到遠孫。
依韻酬章推官見贈 范仲淹 
姑蘇從古號繁華，却戀巖邊與水涯。重入白雲尋釣瀨，更隨明月宿詩家。山人驚戴烏紗出，溪女笑偎紅杏遮。來蚤又抛泉石去，范茫榮利一吁嗟。
蘇州十詠 泰伯廟 范仲淹 
至德本無名，宣尼一此評。能將天下讓，知有聖人生。南國奔方遠，西山道始亨。英靈豈不在，千古碧江横。
蘇州十詠 木蘭堂 范仲淹 
堂上列歌鐘，多慚不如古。却羨木蘭花，曾見霓裳舞。
蘇州十詠 洞庭山 范仲淹  洞庭湖
吳山無此秀，乘暇一遊之。萬頃湖光裏，千家橘熟時。平看月上早，遠覺鳥歸遲。近古誰真賞，白雲應得知。
蘇州十詠 虎丘山 范仲淹 
昔見虎耽耽，今爲佛子巖。雲寒不出寺，劍静未離潭。幽步蘿垂徑，高禪雪閉菴。吳都十萬户，煙瓦亘西南。
蘇州十詠 閶門 范仲淹 
吳門聳閶闔，迎送毎躋攀。一水帝鄉路，片雲師子山。落鴻漁釣外，斜柳别離間。白傅歸休處，盤桓幾厚顔。
蘇州十詠 靈巖寺 范仲淹 
古來興廢一愁人，白髪僧歸掩寺門。越相煙波空去鴈，吳王宫闕半啼猿。春風似舊花猶笑，往事多遺石不言。唯有延陵逃遁去，清名高節滿乾坤。
蘇州十詠 太湖 范仲淹  太湖
有浪即山高，無風還練静。秋宵誰與期，月華三萬頃。
蘇州十詠 伍相廟 范仲淹 
胥也應無憾，至哉忠孝門。生能酬楚怨，死可報吳恩。直氣海濤在，片心江月存。悠悠當日者，千載秪慚魂。
蘇州十詠 觀風樓 范仲淹 
高壓郡西城，觀風不浪名。山川千里色，語笑萬家聲。碧寺煙中静，紅橋柳際明。登臨豈劉白，滿目見詩情。
蘇州十詠 南園 范仲淹 
西施臺下見名園，百草千花特地繁。欲問吳王當日事，後來桃李若爲言。
依韻奉酬晏尚書見寄 范仲淹 
徽音來景亳，盛事聳吳鄉。上象三台照，高文五色章。純如登樂府，淵若測天潢。寒谷春重煦，幽宫草特芳。感知心似血，思報鬢成霜。新定慚無惠，姑蘇惜未康。堯湯餘水旱，劉白舊風光。北闕雲霓遠，南園橘柚荒。願聞歌畫一，敢議賦長楊。碌碌嘲須解，循循教弗忘。跡甘榮路外，情寄聖門傍。幾託爲魚夢，江湖尚渺茫。
又用前韻謝晏尚書以近著示及 范仲淹 
祖述賢人業，何因降玄鄉。周公舊才美，夫子近文章。逸氣彌衝斗，雄源甚決潢。月中靈桂老，春外寶芝芳。遠似天無翳，清如塞有霜。日星圖舜禹，金石頌成康。渦曲風騷盛，營丘學校光。至精含變化，大手鑿洪荒。崧嶽詞欺甫，甘泉價掩揚。滿朝當諷誦，終古豈遺忘。恍若探龍際，森疑履虎傍。半生游此道，觀海特茫茫。
陳質殿丞挽歌詞 范仲淹 
賢者逝如斯，皇天豈易知。衆人皆墮淚，君子欲安碑。幾世傳清白，滿鄉稱孝慈。賢哉生令嗣，遺秀在蘭芝。
送僧文光 范仲淹 
一品山前識，迢迢三十春。多慚畫戟裏，重見白雲人。
依韻酬府判龐醇之見寄  其一 范仲淹 
二十年前已定交，而今鵬鷃各逍遙。但能賈傅親前席，何必蕭生意本朝。直節羡君如指佞，孤根憐我異凌霄。莫將富貴移平昔，彼此清心髪半凋。
依韻酬府判龐醇之見寄  其二 范仲淹 
吳門歉歲減繁華，蕭索專城未足誇。柳色向秋迎使館，水聲終夜救田車。丘山在負思朝寄，毫髪經心愧道家。不似桐廬人事少，子陵臺畔樂無涯。
依韻酬吳安道學士見寄 范仲淹 
聖君賢相正彌綸，諫諍臣微敢徇身。但得葵心長向日，何妨騖足未離塵。豈辭雲水三千里，猶濟瘡痍十萬民。宴坐黄堂愧無限，隴頭元是带經人。
依韻酬吳春卿二首 鶴 范仲淹 
華亭孤立病時身，終日徘徊尚海濱。露掌思高還警夜，芝田音斷欲傷春。千年靈氣何求藥，八變奇姿已過人。莫厭在陰猶寡和，九臯非晚見精神。
依韻酬吳春卿二首 松 范仲淹 
亭亭百尺棟梁身，寂寞雲根與澗濱。寒冒雪霜寧是病，静期風月不須春。蕭蕭遠韻和於樂，密密清陰意在人。高節直心時勿伐，千秋爲石迺知神。
應制賞花釣魚 范仲淹 
萬彙嘉亨日，皇心豫宴辰。華林新濯雨，靈沼正涵春。帝幄紛仙蘤，天鈎擲錦鱗。洋洋頒睿唱，賡頌浹簪紳。
過餘杭白塔寺 范仲淹 
登臨江上寺，遷客特依依。遠水欲無際，孤舟曾未歸。亂峰藏好處，幽鷺得閑飛。多少天真趣，遙心結翠微。
西湖筵上贈胡侍郎 范仲淹  西湖
官秩文昌貴，功名信史褒。朝廷三老重，鄉黨二疏高。涯業盡圖籍，子孫皆俊髦。西湖天下絕，今日盛遊遨。
江城對月 范仲淹 
南國風波遠，東門冠蓋回。多情是明月，相逐過江來。
送向綜國博通判桂州 范仲淹 
通籍三公後，監州五嶺深。欲知明主意，將慰遠人心。歲計多藏藥，舟行不廢琴。歸書清白最，寧問槖中金。
芝山寺 范仲淹 
樓殿觀崔嵬，靈芝安在哉。雲飛過江去，花落入城來。得食鵶朝聚，聞經虎夜回。偶臨西閣望，五老夕陽開。
昇上人碧雲軒 范仲淹 
愛此詩家好，幽軒絕世紛。澄宵半牀月，淡曉數峰雲。遠意經年就，微吟並舍聞。只應虚静處，所得自蘭芬。
郡齋即事 范仲淹 
三出專城鬢似絲，齋中蕭灑過禪師。近疏歌酒緣多病，不負雲山賴有詩。半雨黄花秋賞健，一江明月夜歸遲。世間榮辱何須道，塞上衰翁也自知。
同年魏介之會上作 范仲淹 
寒苦同登甲乙科，天涯相對合如何。心存闕下還憂畏，身在樽前且笑歌。閑上碧江游畫鷁，醉留紅袖舞鳴鼉。與君今日真良會，自信麤官樂事多。
依韻酬黄灝秀才 范仲淹 
再貶鄱川信不才，子規相愛勸歸來。客心但感江山助，天意難期日月迴。白雪孤琴彌冷淡，浮雲雙闕自崔嵬。南方歲宴猶能樂，醉盡黄花見早梅。
贈鍾道士 范仲淹 
人間無復動機心，掛了儒冠歲已深。惟有詩家風味在，一壇松月伴秋吟。
道士程用之爲余傳神因題 范仲淹 
貌古神疏畫本難，因師心妙發毫端。無功可上凌雲閣，留取雲山静處看。
送魏介之江西提點 范仲淹 
旌旗如火浪如鷗，一路春城次第遊。江上高樓欲千尺，便從今日望歸舟。
遊廬山作 范仲淹  庐山
五老閑遊倚舳艫，碧梯嵐逕好程途。雲開瀑影千門掛，雨過松黄十里鋪。客愛往來何所得，僧言榮辱此間無。從今愈識逍遙旨，一聽升沉造化鑪。
瀑布 范仲淹 
迥與衆流異，發源高更孤。下山猶直在，到海得清無。勢鬭蛟龍惡，聲吹雨雹麤。晚來雲一色，詩句自成圖。
贈廣宣大師 范仲淹 
憶昔同遊紫閣雲，别來三十二迴春。白頭相見雙林下，猶是清朝未退人。
移丹陽郡先遊茅山作 范仲淹 
丹陽太守意何如，先謁茅卿始下車。展節事君三黜後，收心奉道五旬初。偶尋靈草逢芝圃，欲扣真關借玉書。不更從人問通塞，天教吏隱接山居。
贈茅山張道者 范仲淹 
有客生平愛白雲，無端年老尚紅塵。只應金簡名猶在，得見仙巖種玉人。
京口即事 范仲淹 
突兀立孤城，詩中别有情。地深江底過，日大海心生。甘露樓臺古，金山氣象清。六朝人薄命，不見此昇平。
懷慶朔堂 范仲淹 
慶朔堂前花自栽，便移官去未曾開。年年憶著成離恨，只託清風管勾來。
依韻酬葉道卿中秋對月二首  其一 范仲淹 
天遣今宵無寸雲，故開秋碧掛冰輪。詩人不悔衣霑露，爲惜清光豈易親。
依韻酬葉道卿中秋對月二首  其二 范仲淹 
孤光千里與君逢，最愛無雲四望通。處處樓臺競歌宴，的能愛月幾人同。
贈葉少卿 范仲淹 
退也天之道，東南事了人。風波抛舊路，花月伴閑身。湖外扁舟遠，門中駟馬新。心從今日泰，家似昔時貧。見子登西掖，攜孫過北鄰。白雲高閣曙，淥水後池春。樽酒呼前輩，鑪香扣上真。只應陰德在，八十富精神。
依韻答梁堅運判見寄 范仲淹 
蔽野旌旗色，滿山笳吹聲。功名早晚就，裴度亦書生。
城大順迴道中作 范仲淹 
三月二十七，羌山始見花。將軍了邊事，春老未還家。
依韻和延安龐龍圖柳湖 范仲淹 
種柳穿湖後，延安盛可遊。遠懷忘澤國，真賞即瀛洲。江景來秦塞，風情屬庾樓。劉琨增坐嘯，王粲乍銷憂。秀發千絲墮，光揺匹練柔。雙雙翔乳鷰，兩兩睡馴鷗。折翠贈歸客，濯清招隱流。宴回銀燭夜，吟度玉關秋。勝處千場醉，勞生萬事浮。王公多雅故，思去共仙舟。
和延安龐龍圖寄岳陽滕同年 范仲淹  洞庭湖
優游滕太守，郡枕洞庭邊。幾處雲藏寺，千家月在船。疏鴻秋浦外，長笛晚樓前。旋撥醅頭酒，新炰縮項鯿。宦情須淡薄，詩意定連緜。迥是偷安地，仍當飽事年。只應天下樂，無出日高眠。豈信憂邊處，干戈隔一川。
與張燾太博行忻代間因話江山作 范仲淹 
數年風土塞門行，說著江山意暫清。求取罷兵南國去，滿樓蒼翠是平生。
過長安醉别資政鄭侍郎 范仲淹 
鄉關交復親，把酒且逡巡。共上青雲路，相看白髪人。有爲須報國，無事即頥神。故素幾云在，風音莫厭頻。
依韻酬光化李簡夫屯田 范仲淹 
老來難得舊交游，莫歎樽前兩鬢秋。少日苦辛名共立，晚年恬退語相投。龔黄政事聊牽强，元白鄰封且唱酬。附郭田園能置否，與君乘健早歸休。
依韻酬太傅張相公見贈 范仲淹 
出處曾無致主功，南陽爲守地猶雄。醉醒往日慚漁父，得失今朝賀塞翁。七里河邊歸带月，百花洲上嘯生風。卧龍鄉曲多賢達，願預逍遙九老中。
依韻酬益利鈐轄馬端左藏 范仲淹 
濫登清顯遇公朝，豈有才謀可致堯。拙守自慚成木强，宦遊誰歎僅蓬飄。醉來多謝提壺勸，歸去寧煩杜宇招。好樂當年開口笑，此心無事愧重霄。
依韻酬邠州通判王稷太博 范仲淹 
南豳日日接英標，公外追隨豈待招。惡勸酒時圖共醉，痛贏棋處肯相饒。一抛言笑如何遣，頻得音書似不遙。獨上西樓爲君久，滿城明月會雲銷。
依韻酬李光化見寄 范仲淹 
南陽偃息養衰顔，天暖風和近楚關。欲少禍時當止足，得無權處始安閑。心憐好鳥來幽院，目送微雲過别山。此景此情聊自慰，是非何極任循環。
寄安素高處士 范仲淹 
吏隱南陽味日新，幕中文雅盡交賓。滿軒明月清譚夜，共憶詩書萬卷人。
酬李光化見寄二首  其一 范仲淹 
交親莫笑出麾頻，不任纖機只任真。遠護玉關猶竭力，入陪金鉉敢周身。素心直擬圭無玷，晚節當如竹有筠。道本逍遙惟所適，吾生何用蠖求伸。
酬李光化見寄二首  其二 范仲淹 
萬里承平堯舜風，使君尺素半空空。庭中無事吏歸早，野外有歌民意豐。石鼎鬭茶浮乳白，海螺行酒灎波紅。宴堂未盡嘉賓興，移下秋光月色中。
依韻酬李光化敘懷 范仲淹 
列宿専城且自娛，清名善最即前途。江山樂國誠難會，風月詩家的不辜。未必晚成輸早達，好將高笑代長吁。公餘更勵經邦業，思爲清朝贊禹謨。
和李光化秋詠四首 曉 范仲淹 
牆外轆轤響，樓前江漢欹。曙光和月色，猶記早朝時。
和李光化秋詠四首 晝 范仲淹 
日色清如照，前林葉未零。海東新隼至，一點在青冥。
和李光化秋詠四首 晚 范仲淹 
晚色動邊思，去年猶未歸。戍樓人已冷，目斷望征衣。
和李光化秋詠四首 夜 范仲淹 
春色人皆醉，秋光獨不眠。君看明月下，何似落花前。
送黄灝員外 范仲淹 
三十餘年交舊心，相逢那復議升沉。卑飛塵土味誠薄，達宦風波憂更深。自古榮華渾一夢，即時歡笑敵千金。追陪未久還離索，早晚軒車重見尋。
和并州大資政鄭侍郎秋晚書事 范仲淹 
太原兵重壓强胡，莫對秋風憶鱠鱸。萬里天聲揚紫塞，十年人望在黄樞。定應松柏心無改，自信雲龍道不孤。應笑病夫何所補，獨能安坐養桑榆。
和提刑趙學士探梅三絕  其一 范仲淹 
蕭條臈後復春前，雪壓霜欺未放妍。昨日倚欄枝上看，似留芳意入新年。
和提刑趙學士探梅三絕  其二 范仲淹 
静映寒林晚未芳，人人欲看壽陽粧。玉顔須傍韶春笑，莫鬭嚴風與惡霜。
和提刑趙學士探梅三絕  其三 范仲淹 
百花爭早孰過梅，天與芳時豈待催。莫惜黄金置清賞，隔年春色爲君開。
和太傅鄧公歸遊武當見寄 范仲淹 
三提相印代天工，鄧國歸來耀本封。此日神仙丁令鶴，幾年霖雨武侯龍。酬恩定得祠黄石，談道須期會赤松。莫慮故鄉陵谷變，武當依舊碧重重。
即席呈太傅相公 范仲淹 
鳯池三入冠台躔，致了昇平一品閑。白傅歌詩傳海外，晉公桃李滿人間。上都雲遠經時别，故國春濃幾度還。太史占天應有奏，壽星光彩近南山。
紀送太傅相公歸闕 范仲淹 
搢紳誰敢望差肩，獨向昌期協半千。首會雲龍游少海，親扶日月上中天。碧油兩就元戎鎮，黄閣三提冢宰權。坐致唐虞成大化，退居師傅養高年。閑披丹訣開鑪竈，醉度清歌被管絃。同牓幾人登將相，滿朝今日羡神仙。松楸薙草思純孝，里巷揮金過昔賢。歸赴誕辰知兑說，輕安拜舞壽觴前。